পেরভিস এস্তুপিনিয়ান
পেরভিস হোসুয়ে এস্তুপিনিয়ান তেনোরিও (স্পেনীয়: Pervis Estupiñán, স্পেনীয় উচ্চারণ: [pˈeɾβis ˌestupiɲˈan]; জন্ম: ২১ জানুয়ারি ১৯৯৮; পেরভিস এস্তুপিনিয়ান নামে সুপরিচিত) হলেন একজন ইকুয়েডরীয় পেশাদার ফুটবল খেলোয়াড়। তিনি বর্তমানে ইংরেজ ক্লাব ব্রাইটন অ্যান্ড হোভ আলবিয়ন এবং ইকুয়েডর জাতীয় দলের হয়ে রক্ষণভাগের খেলোয়াড় হিসেবে খেলেন। তিনি মূলত বাম পার্শ্বীয় রক্ষণভাগের খেলোয়াড় হিসেবে খেলেন। ২০১৫ সালে, এস্তুপিনিয়ান ইকুয়েডর অনূর্ধ্ব-১৭ দলের হয়ে ইকুয়েডরের বয়সভিত্তিক পর্যায়ে অভিষেক করেছিলেন। প্রায় দুই বছর যাবত ইকুয়েডরের বয়সভিত্তিক দলের হয়ে খেলার পর, তিনি ২০১৯ সালে ইকুয়েডরের হয়ে আন্তর্জাতিক পর্যায়ে অভিষেক করেছেন; ইকুয়েডরের জার্সি গায়ে তিনি এপর্যন্ত ২৮ ম্যাচে ৩টি গোল করেছেন।